संस्कृत साहित्य का इतिहास एवं भारतीय संस्कृति 84565 ,- 202 

















इकाई की रूपरेखा 

. प्रस्तावना 

.2 उद्देश्य 

.3 आदिकवि का परिचय एवं समय 
.4 रामायण का मूल्यांकन 

.5 सारांश 

.6 शब्दावली 

.7 अभ्यास प्रश्नों के उत्तर 

.8 सन्दर्भ ग्रन्थ सूची 

.9 निबन्धात्मक प्रश्न 








उत्तराखण्ड मुक्त विश्वविद्यालय / 


संस्कृत साहित्य का इतिहास एवं भारतीय संस्कृति छ565 .,- 202 


4. प्रस्तावना 





वैदिक एवं लौकिक साहित्य के सन्धिकाल पर विराजमान आदि काव्य की संज्ञा से विभूषित 
रामायण एवं उसके रचयिता आदि वाल्मीकि के परिचय वर्णन से सम्बन्धित यह प्रथम इकाई है। 
इस इकाई के अन्तर्गत आप वाल्मीकि का जीवन और रामायण के बारें में जानेंगे । रामायण 
आदि काव्य महर्षि वाल्मीकि द्वारा रचित है। 


यह ग्रन्थ राम कथा के समस्त परवर्ती काव्यों एवं नाटकों का स्रोत है। इसको “उपजीव्य काव्य! 
कहा गया है। अन्य सभी को उपजीवी । इस महाकाव्य में नायकत्व राम का है, नायिका चित्रण 
की केन्द्र बिन्दु सीता है। सम्पूर्ण महाकाव्य का अंगीरस करूण है। शेष अन्य रस सहायक रस 
के रूप में पदे - पदे दृष्टिगोचर है । राम और रावण के युद्ध का विस्तृत वर्णन इसी महाकाव्य में 
प्राप्त है। 


अत: इस इकाई के अध्ययन के पश्चात्‌ आप वाल्मीकि का परिचय बताते हुये रामायण में वर्णित 
घटनाओं के सूक्ष्म अध्ययन से बता सकेंगे कि रामायण की महत्ता अन्य महाकाव्य की अपेक्षा 
अधिक क्यों है। 





.2 उद्देश्य 
इस इकाई का अध्ययन करने के बाद आप बता सकेंगें कि - 





*» रामायण को आदि काव्य क्यों कहा जाता है। 
* महर्षि वाल्मीकि ने किस घटना के आधार पर राम कथा का चित्रण किया। 
०» वैदिक और लौकिक साहित्य की विशेषता क्या है। 
* रामायण में वर्णित नायक का चरित्र किस कोटि का है। 
० रामायण का अंगी रस क्या है। 
.3 आदिकवि का परिचय एवं समय 








महर्षि वाल्मीकि संस्कृत के आदिकवि के आदिकवि हैं तथा उनका रामायण आदिकाव्य है। 
उनकी कविता देश तथा काल की अवधि के द्वारा परिच्छिन्‍न्न नहीं की जा सकती | वे उन 
विश्व-कवियों में अग्रणी है जिनकी वाणी एक देश विशेष के प्राणियों का ही मंगल साधन 
नहीं करती और न किसी काल-विशेष के जीवों का मनोरंजन करती है। काल-क्रम से 
संस्कृत साहित्य के विकास में आदिम होने पर भी वाल्मीकि की अमृतमयी वाणी में सौन्दर्य 
-सृष्टिका चरम उत्कर्ष है तथा महनीय काव्य-कला का परम औदात्य है | वाल्मीकि का 
रामायण “महनीय कला” के लिए जिस आदर्श को काव्य-गोष्ठी में प्रस्तुत किया है वह 
वाल्मीकि के इस काव्य में सुचारू रूप से अपनी अभिव्यक्ति पा रहा है। फ्लाउबेर की 

मान्यता में “ग्रेट आर्ट (महान्‌ कला ) इन वस्तुओं की साधना तथा प्रसारणसे मण्डित होती है 2 
-मानव सोख्य की अभिवृद्धि, दीन-आर्त जनों का उद्धार, परस्पर में सहानुभुति का प्रसार, 
हमारे और संसार के बीच सम्बन्ध के विषय में नवीन या प्राचीन सत्यों का अनुसन्धान, 
जिससे इस भूतल पर हमारा जीवन उदात्त तथा ओजस्वी बन जाय या ईश्वर की महिमा 
झलके । * यह लक्षण वाल्मीकि के रामायण के ऊपर अक्षरश: घटित होता है। जीवन को 
ओजस्वी तथा उदात्त बनाने के लिए रामायण में जिन आदेशों की वाल्मीकि ने अपनी 
अमर तुलिका से चितत्रत किया, वे भारतवर्ष के लिए ही मान्य और आदरणीय नहीं है, 
प्रत्युत्‌ महर्षि वाल्मीकि अपनी मानव-मात्र के सामने उच्च नैतिक स्तर तथा सामाजिक 
उदात्तता की भावना को प्रस्तुत करते हैं। 

हमारी दृष्टि में वाल्मीकि का काव्य शाश्वतवाद का उज्ज्वल उदाहरण है | वर्ण्य विषयों की 
दृष्टि से काव्य को हम दो भागों में विभकत कर सकते है:- 


4.4 रामायण का मूल्यांकन 








(क) जीवन के अस्थायी तत्वों के संगठन द्वारा निर्मित काव्य 


इस प्रकार की साहित्यिक रचना किसी काल-विशेष के लिए ही रोचक और उपादेय होती 
है, उस काल या युग का परिवर्तन होने पर नई आर्थिक स्थिति या सामाजिक ढॉँचा आने 
पर वह केवल पुरानी ही नहीं पड. जाती; बल्कि वह अनावश्यक, अनुपादेय,निष्प्राण तथा 
निर्जीव बन जाती है। प्रत्येक युग में कतिपय समस्याएँ अपना विशिष्ट समाधान चाहती जैसे 
मध्ययुगीन यूरोप में 'फ्युडल सिस्टम' (सामन्तीय प्रथा), वर्तमान युग में वर्गों का परस्पर संघर्ष 
, मालिक और मजदूर का परस्पर विद्रोह, जमीदार तथा किसान का मनोमालिन्य, जो किसी 
विशेष आर्थिक ढॉँचे की उपज है। इन समस्याओं का समाधान अनेक मूल्यवान्‌ कृतियों का 
प्रेरक रहा है, परन्तु उस युग-विशेष के परिवर्तन के साथ ही साथ ये कला-कृतियाँ भी 
विस्मृति के गर्त में विलीन हो जाती हैं। 


( ख ) जीवन के स्थायी मूल्यवान्‌ तत्वों, तथ्यों तथा सिद्धान्तों पर आधारित काव्य- कृतियाँ 
मानव-जीवन बालू की भीत के समान शीघ्र ही ढहकर गिर जाने वाली वस्तु नहीं है। उसमें 
स्थायित्व है; पीछे आने वाली पीढियों को राह दिखाने की क्षमता है। और यह सम्भव 
होता है महनीय शोभन गुणों के कारण; जैसे उदात्तता, अर्थ और काम की धर्मानुकूलता, 
संकट के समय दीन का संरक्षण, विपत्ति के अघात से प्रताडित मानव को अपने बाहु-बल से 
बचाना, शरणागत का रक्षण आदि। इन्हीं गुणों की प्रतिष्ठा जीवन में स्थायिता तथा महनीयता 
की जननी होती है। ऐसे काव्यों को हम शाश्वत काव्य का अभिधान दे सकते हैं | वाल्मीकि 
का काव्य इस शाश्वत काव्य का समुज्जल निदर्शन है, क्योंकि वह मानव-जीवन के स्थायी 
मूल्यवान्‌ तत्वों को लेकर निर्मित किया गया है। 

संस्कृत की आलोचना-परम्परा में रामायण “सिद्धरस' प्रबन्ध कहा जाता है। कथा- वस्तु की 

विवेचना के अवसर पर आनन्दवर्धन का यह प्रख्यात श्लोक है (पृष्ठ48):- 
सन्ति सिद्धरसप्रख्या ये च रामायणादय:। 
कथाश्रया न तैर्योज्या स्वेच्छा रसविरोधिनी | 
अभिनव गुप्त की व्याख्या से 'सिद्धरस' का अर्थ स्पष्ट झलकता है -सिद्ध: आस्वादमात्र - 
शेष:; नतु भावनीयो रसो यस्मिन्‌- अर्थात्‌ जिस में रस की भावना नहीं करनी पड़ती, प्रत्युत 
रस आस्वाद के रूप में ही परिणत हो गया रहता है, वह काव्य “सिद्धरस” कहलाता है, जैसे 
रामायण । श्रीरामचन्द्र का नाम सुनते ही प्रजावत्सल नरपति,आज्ञाकारी पुत्र, स्नेही भ्राता, 
विपदुग्रस्त मित्रों के सहायक बन्धु का कमनीय चित्र हमारे मानस-पटल के ऊपर अंकित हो 
जाता है। जनकनन्दिनी जानकी का नाम ज्यों ही हमारे श्रवण को रससिक्त बनाता है, त्यों 
ही हमारे लोचनों के सामने अलोकसामान्य पातित्रत की मंजुल मूर्ति झूलने लगती है। उनके 
कथन-मात्र से हमारा हृदय आनन्दविभोर हो उठता है। उनसे आनन्द की स्फूर्ति होने के लिए 
क्या राम के आदर्शचरित्र के अनुशीलन की आवश्यकता पड़ती है? हमारा हृदय राम-कथा 
से इतना स्निग्ध, रस-सिक्त तथा धुल-मिल गया है कि हमारे लिए राम और जानकी किसी 
अतीत युग की स्मृति न रहकर वर्तमान काल के जीवन्त प्राणी के रूप में परिणत हो गये 
हैं। इसीलिए. रामायण को '“सिद्धरस” काव्य कहा गया है। वाल्मीकि विमल प्रतिभा से 
सम्पन्न, दैवी गुणों से मण्डित,आर्षचक्षु रखनेवाले एक महनीय “कवि” थे। “कवि' के 
वास्तविक स्वरूप की झलक आलोचकों को वाल्मीकि के दृष्टान्त से ही मिली। कवि की 
कल्पना में “दर्शन के साथ “वर्णनः का भी मन्जुल सामरस्य रहता है। महर्षि को वस्तुओं 
का निर्मल दर्शन नित्यरूप से था, परन्तु जब तक “वर्णन” का उदय नहीं हुआ तब तक 
उनकी कविता” का प्राकटय नहीं हुआ | समालोचकशिरोमणि भट्ठतौत का यह कथन यथार्थ 
है :- 
तथा हि दर्शने स्वच्छे नित्येउप्यादिकवेर्मुने । 

नोदिता कविता लोके यावज्जाता न वर्णना ॥ 
संस्कृत की काव्य-धारा रसकूल का आश्रय लेकर प्रवाहित होगी - इसका परिचय उसी 
मिल गया जब प्रेमपरायण सह्चर के आकस्मिक वियोग से सन्तप्त क्रौन्‍्ची के करूण 
निनाद को सुनकर वाल्मीकि के हृदय का शोक श्लोक के रूप में छलक पड़ा था- शोक: 
श्लोकत्वमागत: | काव्य का जीवन रस है; काव्य का आत्मा रस है- यह आदि- कवि की 
आलोचना-जगत को महती देन है| वाल्मीकि के काव्य की सबसे बड़ी विशिष्टता है- उदात्तता 
पात्रों के चित्रणमें, प्रसंगों के वर्णन में, प्रकृति के चित्रण में तथा सौनूदर्य की स्फूर्तिमें सर्वत्र 
उदात्तता स्वाभाविक रूप से विराजती है। आदिकवि के इस काव्य-मन्दिर की पीठस्थली 
है राम तथा जानकी का पावन चरित्र | राम शोभन गुणों के भव्य पुन्ज हैं। वाल्मीकि ने ही 
हमें रामराज्य की सच्ची कल्पना देकर संसार के सामने एक आदरणीय आदर्श प्रस्तुत 
किया राम कृतज्ञता की मूर्ति हैं- वे किसी प्रकार किये गए एक भी उपकार से सन्तुष्ट हो 
जाते हैं; परन्तु सैकड़ो अपकारों का भी वे स्मरण नहीं रखते (2।।):- 

कफाउतललाजाइ सतह अउइस अेकइस स सस ससस 
न स्मरत्यपकाराणां शतमप्यात्मकतया॥। 
वे सदा दान देते हैं, कभी दूसरे से प्रतिग्रह नहीं लेते। वे अप्रिय कभी नहीं बोलते, सत्यपराक्रम 
राम अपने प्राण बचाने के लिए भी इन नियमों का उल्लंघन नहीं करते (3336):- 
दद्यान्न प्रतिगृह्ीयान्न ब्रूयात्‌ किन्चिदप्रियम्‌। 
अपि जीवितह्वतोर्वा राम: सत्यपराक्रम: ॥ 
राम पूर्ण मानव हैं। वे आदर्श पति हैं।सीता के प्रतिगाम का सन्‍्ताप चतुर्मुखी है। स्त्री(अबला) 
के नाश होने से वे कारूण्य से सन्तप्त हैं। आश्रिता के नाश से दया (आनृशंसय) के कारण, 
पत्नी (यज्ञ से सहधर्म-चारिणी) के नाश से शोक के कारण तथा प्रिया (प्रेमपात्री) के नाश 
से प्रेम (मदन) के कारण वे सन्तप्त हो रहे हैं(55।49) :- 
स्त्री प्रणष्टेति कारूण्यादाश्रितेत्यानृशंस्यत: | 
पत्नी नष्टेति शोकेन प्रियेति मदनेने च॥ 
राम के भातृ-प्रेम का परिचय हमें तब मिलता है, जब वे लक्ष्मण को शक्ति लगने पर अपने 
अनूठे हृढ़त भाव की अभिव्यक्ति करते है:- 
देशे देशे कलत्राणि देशे देशे च बान्धवा:। 
तं तु देशं न पश्यामि यत्र भ्रातासहोदर: ॥ 
प्रत्येक देश में स्रियाँ मिल सकती हैं तथा बन्धुजन भी प्राप्त हो सकते हैं, परन्तु मैं तो 
ऐसा देश ही नहीं देखता जहाँ सहोदर भ्राता मिल सके। अनूठी उक्ति है राम की यह। शत्रु 
के भ्राता विभीषण को बिना विचार किये ही शरणगति प्रदान करना राम के चरित्र का 
मर्मस्थल है, परन्तु मेरी दृष्टि में उनकी उदात्तता का परिचय रावण-वध के प्रसंग में हमें 
मिलता है। राम का यह औदार्य आज तो कल्पना के भी बाहर है:- 
मरणान्तानि बैराणि निवृत्तं न प्रयोजनम्‌।॥ 
क्रियतामस्य संस्कारो ममाप्येष यथा तव॥ 
हे विभीषण, बैर का अन्त होता है शत्रु के मरण से। रावण की मृत्यु के साथ ही साथ 
हमारी शत्रुता भी समाप्त हो गई । उसका दाह-संस्कार आदि क्रिया करो। मेरा भी वह 
वैसा ही है जैसा तुम्हारा। 'मामाप्येष यथा तव”- रामचरित्र की उदात्तता का चरम उत्कर्ष 
है। 
भगवती जनक-नन्दिनी के शील-सौन्दर्य की ज्योत्स्ना किस व्यक्ति के हृदय को 
शीतलता और शान्ति नहीं प्रदान करती ” जानकी का शील वाल्मीकि की प्रतिभा का 
विलास है, पातित्रत धर्म का उत्कर्ष है आर्य-ललना की विशुद्धि का प्रतीक है रावण को 
सीता की यह भर्त्सना कितनी उदात्तता है (5।37/62):- 
चरणेनापि सव्येन न स्पृशेयं निशाचरम्‌। 
रावणं कि पुनरह॑ कामयेयं विगहितम्‌।॥ 
इस निन्‍्दनीय निशाचर रावण से प्रेम करने की बात दूर रही, मैं तो इसे अपने पैर से -नहीं, 

बाएँ पैर से - भी नहीं छू सकती। 
अपनी पीठ पर बैठकर राम के पास पहुँचा देने के हनुमान के प्रस्ताव को ठुकराती हुई 
सीता कह रही हैं कि मैं स्वयं किसी भी परपुरूष के शरीर का स्पर्श नहीं कर सकती। 
रावण का तो स्पर्श अनाथ तथा असमर्थ होने से ही मुझे करना पड़ा था। सीता की यह 
चिर स्मरणीय उक्ति विशुद्धि के चरम की सूचिका है (5/37/62):- 
भर्तर्भक्ति पुरस्कृत्य रामादन्यस्य वानर। 

नाहं स्प्रष्टूं स्वतो गात्रमिच्छेयं वानरोत्तम ॥। 
परित्याग के समय भी सीता का धैर्य तथा उनका उदार चरित्र वाल्मीकि की लेखनी का 
चमत्कार है जिसे कालिदास और भवभूति ने अपने ग्रन्थों में अक्षरश: चित्रित किया है। 
रामायण का कला पक्ष 
रामायण में हृदयपक्ष का प्राधान्य होने पर भी कलापक्ष की अवहेलना नहीं है। वाल्मीकि की 
भाषा उदात्त भावों की अभिव्यक्ति का समर्थ माध्यम है। छोटे-छोटे, प्राय: समासविहीन 
पदों में महर्षि ने बड़े ही सरस तथा सरल शब्दों के द्वारा अपने भावों की अभिव्यंजना की 
है। शाब्दी सुषमा की ओर महर्षि का ध्यान स्वत: आकृष्ट हुआ है तथा उन्होंने इसका 
प्रकटीकरण बड़ी सुन्दरता तथा भावुकता के साथ किया है। आनुप्रासिक शोभा के लिए 
एक पद्च का दृष्टान्त पर्याप्त होगा। 

तस्य संदिदिहे बुद्धिस्तथा सीतां निरीक्ष्य च । 

आम्नायानामयोगेन विद्यां प्रशिथिलामिव॥ 
अलंकार से विहीन, सुषमा से हीन सीता को देखकर हनुमान जी ने बड़े कष्ट से पहचाना 
कि यही सीता है, जिस प्रकार संस्कार से हीन तथा अर्थान्तर (भिन्न अर्थ) में प्रयुक्त वीणा 
को सुनकर श्रोता बड़ी कठिनता से उसके स्वरूप को पहचानता है (सुन्दर काण्ड 5/37):- 
दुःखेन बुबुधे सीतां हनुमान्‌ अनलंकृताम। 
संस्कारेण यथा हीनां वाचमर्थान्तरं गताम्‌॥ 
इसी प्रकार उत्प्रेक्षा का प्रदर्शन भी बड़ा चमत्कारपूर्ण है। लंका-दाह के अनन्तर हनुमान 
अरिष्ट पर्वत के ऊपर जब चढ़ते हैं (सर्ग 56), तब वाल्मीकि ने उत्प्रेक्षाओं की झड़ी लगा 
दी है- एक से एक नवीन चमत्कारी उत्प्रेक्षा जिसे कवि की वाणी ने स्पर्श कर उच्छिष्ट 
नहीं बना डाला है। पर्वत के श्रूड़गों से लटकने वाले मेघों के द्वारा प्रतीत होता है कि वह 
पहाड़ चादर ओढ़े हुए है:- 
सोत्तरीयमिवाम्भोदै: श्रृड़गान्तर विलम्बिभि। 
जल की बाढ़ की गम्भीर गड़गड़ाहट के कारण वह पर्वत अध्ययन-सा प्रतीत होता है तथा 
अनेक झरनों के शब्दों से वह गीत गाता -सा मालूम पड़ रहा है (सुन्दर काण्ड 56/28) 
तोयौघनि:स्वनैर्मन्द्रै: प्राधीतमिव सवर्त: । 
प्रगीतमिव विस्पष्टं नानाप्रस्रवणस्वनै: ॥। 
अलंकारो का यह विन्यास पाठकों के हृदय में केवल कौतुक तथा चमत्कार उत्पन्न करने के 

लिए नहीं किया है, प्रत्युत्‌ यह रसानुकूल है- मूल रस का पर्याप्त रूप से पोषक,संवर्धक तथा 
परिवृंदक है। रूपक की भी छटा कम सुहावनी नहीं है। तात्पर्य यह है कि रामायण में कला- 
पक्ष का विकास भी बड़ी सुन्दरता के साथ किया गया है। तथ्य यह है कि रसमग्न कवि 
जान-बूझकर किसी शाब्दी शोभाया आर्थी छटा से अपने काव्य को चमत्कृत बनाते हैं। 
इस तथ्य को हमारे आलंकारिकों ने खूब पहचाना है और इसीलिए आननन्‍्दवर्धक 
रसपेशल अलंकार के लिए “अपृथक्‌ यललनिर्व्त्य! होना नितान्‍्त आवश्यक गुण मानते हैं । 
रसात्मक अलंकार के लिए कवि को कोई प्रयत्न अलग से नहीं करना पड़ता | रसाविष्ट 
दशा में वे स्वत: आविर्भूत हो जाते हैं, यह तथ्य हमारे आलोचकों ने वाल्मीकि की काव्य- 
कला के विश्लेषण से अवगत किया। 


वाल्मीकि की प्रतिभा तथा योग्यता की एक महती दिशा अभी तक सामान्य आलोचकों की 
दृष्टि से ओझल रही है। वाल्मीकि हमारे आदिकवि ही नहीं है, प्रत्यूत्‌ आदि आलोचक भी 
हैं। काव्य का नैसर्गिक रूप क्‍या होता है, महाकाव्य के भीतर किन मौलिक उपादानों का 
ग्रहण होता है? आदि प्रश्नों का प्रथम उत्तर हमें “वाल्मीकि -रामायण” में उपलब्ध होता है। 
संस्कृत साहित्य में 'महाकाव्यः की कल्पना रामायण के साहित्यिक विश्लेषण का निश्चित 
परिणाम है। रामायण के अन्तरंग तथा बहिरंग की समीक्षा करके संस्कृत साहित्य को 
वर्धिष्णु तथा समृद्ध बनाया। काव्य के अन्तरंग के अन्तरंग की समीक्षणके प्रसंग में 
महर्षि की सबसे बड़ी देन आलोचना-जगत्‌ को है- शोक तथा श्लोक का समीकरण(शोक: 
श्लोकत्वमागत) । इस महत्वपूर्ण तथ्य की ओर संस्कृत के मूर्धन्न आलोचक आनन्दवर्धन 
ने तथा महाकवि कालिदास ने समभावेन इंगित किया है। कालिदासकी स्पष्ट उक्ति है 
(रघुवंश) :- 

विषादविद्वाण्डजदर्शनोत्य: श्लोकत्वमापद्यत्‌ यस्य शोक: । 

आनन्दवर्धन की रूचिर आलोचना है (ध्वन्यालोक /5):- 

काव्यस्यात्मा स एवार्थस्तथा चादिकवे: पुरा। 

कऋ्रौज्चद्वन्द्रवियोगोत्थ: शोक: शलोकत्वमागत: ।। 

इस समीकरण का तात्पर्य बड़ा गम्भीर है। रसाविष्ट हृदय होने पर ही कविता का उद्बम होता 
है। जब तक कवि के हृदय को तीव्र भावना आक्रान्त नहीं करती , तब तक वह विशुद्ध 
कविता का निर्माण नहीं कर सकता। काव्य अन्तश्चेतना की बाह्य अभिव्यक्ति है। जो हृदय 
स्वत: किसी भाव का अनुभव नहीं करता, वह किसी भी दशा में दूसरों के ऊपर उस भाव 
को प्रकटीकरण नहीं कर सकता । अतएव रसात्मक कविता के उन्मेष के लिए हृदय को रस 
दशा में पहुँचाना ही पड़ता है। तीव्र भाव के अन्तःजागरण के साथ ही साथ उसकी शाब्दी 
अभिव्यक्ति बाहर अवश्यमेव होती है। आलोचना के इस मर्म को वाल्मीकि का महत्वपूर्ण 
तथ्यसंकेत है। यह तक हुई काव्य की अन्तःस्फूर्ति की चर्चा। 


काव्य के बहिरंग रूप के विषय में वाल्मीकि में बहुत-सी उपादेय सामग्री अपने विश्लेषण 








उत्तराखण्ड मुक्त विश्वविद्यालय 8 


संस्कृत साहित्य का इतिहास एवं भारतीय संस्कृति 84565 .,- 202 


की अपेक्षा रखती है। लव-कुश के द्वारा मधुर स्वरों में रामायण का गायन वाल्मीकि की _. 
इस मार्मिकआलोचना का भाजन है (बालकाण्ड 4/7) :- 

अहो गीतस्य माधुर्य श्लोकानां च विशेषत:। 

चिरनिवृत्तमप्येतत्‌ प्रत्यक्षमिव दर्शितम्‌ ॥। 

प्राचीन काल में बहुत पूर्व निवृत्त होने वाली घटना को प्रत्यक्ष के समान दिखलाने वाला 
काव्य ही हमारी श्लाघा का पात्र होता है। यह पद्य केवल माधुर्य गुण तथा भाविक 
अलंकार के काव्य में आवश्यक प्रसाधन होने की ओर ही संकेत नहीं करता, प्रत्युत यह 
पद्य अभिनवगुप्त के साहित्य -शास्त्रीय गुरू भट्ठटौत के उस महत्वपूर्ण सिद्धान्त का भी 
आधार है जिसके द्वारा रस की अनुभूति के लिए उसका “प्रत्यक्षायमाण” होना एक 
आवश्यक साधन होता है। इसी प्रकार किष्किन्धा काण्ड में हनुमान जी के भाषण की 
प्रशंसा में रामचन्द्र ने जो उपादेय बातें कहीं हैं वे साहित्य की दृष्टि से मार्मिक है। 
(किष्किन्धा काण्ड 3 सर्ग 30-32 श्लोक) । इस प्रकार समीक्षा करने पर वाल्मीकि का 
आलोचक रूप भी हमारे सामने भली -भॉति प्रकट होता है। 

तथ्य तो यह है कि वाल्मीकि की प्रतिभा ने रामायण में जिस अमृत रस का सन्निवेश किया 
है वह सदा कविजनों को आप्यायित करता रहेगा। हजारों वर्षों से भारतीय पाठकों का 
हृदय रामायण के पाठ से स्पन्दित होता आया है और आगे भी स्पन्दित होता रहेगा। 
मानव-मूल्यों के अंकन में , काव्य के सुचारू आदर्श के चित्रण में, जीवन को उदात्त बनाने 
की कला में, सत्यं तथा शिवं के साथ सुन्दरं के मधुमय सामान्जस्य में वाल्मीकि की 
वाणी विश्व के सामने एक भव्य आदर्श उपस्थित करके जनता के हृदय को सदा आप्यायित 
करती रहेगी-इस चिरन्‍तन सत्य का कथमपि अपलाप नहीं हो सकता । 

रामायण का अंगी रस 

इस विषय में आनन्दवर्धन का स्पष्ट कथन है कि रामायण के आरम्भ में 'शोक: 
श्लोकत्वमागत:! इस कथन के द्वारा वाल्मीकि ने स्वयं ही करूण रस की सूचना दी है और 
सीता के आत्यन्तिक वियोग तक अपने प्रबन्ध का निर्माण कर उन्होंने करूण रस का पूर्ण 
निर्वाह किया है। फलत रामायण का अंगीरस “करूणा” ही है (ध्वन्यालोक, चतुर्थ उद्योत, 
पृष्ट 237) अन्य रस जैसे श्रृंगार और वीर अंग रस हैं। वाल्मीकि के अनुसरणकर्ता कवियों ने 
भी अपने काव्यों में करूण रस का परिपोष किया है। 

वाल्मीकि समग्र कविसमाज के उपजीव्य है, विशेषत: कालिदास तथा भवभूति के। इन दोनों 
महाकवियों ने रामायण का गाढ अनुशीलन किया था और इनकी कविता में हमें जो रस 
मिलता है उसमें रामायण की भक्ति कम सहायक नहीं रही है । कालिदास का श्रृंगार रस 
सर्वश्रेष्ठ माना जाता है, परन्तु उनका “करूण! रस कम प्रभावशाली नहीं हैं कालिदास ने 
उभयविध “करूण” को उपस्थित कर उसे सांगोपांग रूप से दिखलाया है। पत्नी की करूणा 
का रूप हम रघुवंश के “अज-विलाप” में पाते है और पति के निमित्त पत्नी की करूण 
परिवेदना “रति-विलाप” के रूप में हमें रूलाती है। ताप से लोहा भी पिघल उठता है, तब 

कोमल मानव-चित्त सन्ताप से मृदु बन जायगा- क्‍या इस विषय में संदेह के लिए स्थान है ? 
“अभितप्तमयोडपि मार्दव॑ भजते कैव कथा शरीरिषु? कालिदास के इन करूण वर्णनों में 
मानव-हृदय को प्रभावित करने की क्षमता है परन्तु भवभूति के उत्तर -रामचरित में तो यह 
अपनी पराकाष्ठा को पहुँच गया है। यह भवभूति का ही काम था कि उन्होंने सीता के 
वियोग में राम को रोते देखकर पत्थर को रूलाया है और वच्र के हृदय को भी विदीर्ण 
होते दिखाया है - अपि ग्रावा रोदित्यपि दलति वज्रस्य हृदय। भवभूति ने करूण को 'एको 
रस:” -मुख्य रस, अर्थात्‌ समस्त रसों की प्रकृति माना है और अन्य रसों को उनकी विकृति 
माना है। एको रस: करूण एवं निमित्तभेदात्‌” - इस कथन के मूल को हमें वाल्मीकि के 
अन्दर खोजना चाहिये। वाल्मीकि का यह महाकाव्य पृथ्बीतलों को विदीर्ण कर उगनेवाले 
उस विराट्‌ वटव॒क्ष के समान है, जो अपनी शीतल छाया से भारत के समस्त मानवों को 
आश्रय देता हुआ प्रकृति की विशिष्ट विभूति के समान अपना मस्तक ऊपर उठाये हुए 
खडा है। महाकाव्य प्रधानतया वीर-रस प्रधान हुआ करते हैं, जिनमें युद्ध का घोष, विजय- 
दुन्दुभि का गर्जन तथा सैनिकों का माहात्म्य प्रदर्शित होता है परन्तु रामायण माहात्म्य वीर-रस 
के प्रदर्शन में नहीं हैं। किसी देवचरित के वर्णन में भी रामायण का गौरव नहीं है; क्‍योंकि 
महर्षि वाल्मीकि ने जब आदर्श गुणों से मण्डित किसी व्यक्ति का परिचय पूछा ,तब 
नारद ने एक मानव को ही उन अनुपम गुणों का भाजन बतलाया-तैर्युक्त: श्रूतयां नर: 
रामायण नर-चरित्र का ही कीर्तन है। भारतीय गार्हस्थ्य -जीवन का विस्तृत चित्रण रामायण 
का मुख्य उद्देश्य प्रतीत हो रहा है। आदर्श पिता, आदर्श माता, आदर्श भ्राता, आदर्श पति 
, आदर्श पत्नी -आदि जितने आदर्शों को इस अनुपम महाकाव्य में आदि कवि की 
शब्द-तूलिका ने खींचा है वे सब गृहधर्म के पट पर ही चित्रित किये गये हैं। इतना ही क्‍यों, 
राम-रावण का वह भयानक युद्ध भी इस काव्य का मुख्य उद्देश्य नहीं है। वह तो राम-जानकी- 
पति-पत्नी- की परस्पर विशुद्‌-प्रीति को पुष्ट करने का एक उपकरण-मात्र है और ऐसा होना 
स्वाभाविक ही है। रामायण को भारतीय सभ्यता ने अपनी अभिव्यक्ति के लिये प्रधान साधन 
बना रखा है और भारतीय सभ्यता की प्रतिष्ठा गृहस्थाश्रम है। अत: यदि इस गार्हस्थ्य धर्म 
की पूर्ण अभिव्यक्ति के लिये आदिकवि ने इस महाकाव्य का प्रणयन किया तो इसमे आश्चर्य 
ही क्‍या है ? रामायण तो भारतीय सभ्यता का प्रतीक ठहरा, दोनों में परस्पर उपकार्योपकारक- 
भाव बना हुआ है। एक को हम दूसरी की सहायता से समझ सकते हैं। 

रामचरित्र 

आदिकवि ने अपने काव्य-मन्दिर की पीठ पर प्रतिष्ठित किया है-मर्यादा-पुरूषोत्तम महामानव 
महाराजा रामचन्द्र को । विभिन्‍न विकट परिस्थितियों के बीच में रहकर व्यक्ति अपने शील 
के सौन्दर्य की किस प्रकार रक्षा कर सकता है यह हमें वाल्मीकि ने ही सिखलाया है। यदि 
आदिकवि ने इस चरित्र का चित्रण न किया होता, तो हमे मंजुल गुणों के सामन्‍जस्य का परिचय 
कहाँ से मिलता ?इसके शब्दों में इतनी माधुरी है, चित्रों में इतनी चमक है कि मानव के कान 
और नेत्र इसके परिशीलन से एक साथ ही आप्यायित हो उठती हैं। रामायण को जितनी बार 

पढा जाय, उतनी ही बार उसमें नयी-नयी बाते सूझती हैं। इन सरल परिचित शब्दों में इतना रस- 
परिपाक हुआ है कि पढनेवालों का चित्त आनन्द से गढ़द्‌ हो उठता है। सच बात तो यह है 
कि रामायण के इन अनुष्टुपों को पढ़कर शताब्दियों से भारत का हृदय स्पन्दित होता आ रहा 
है और भविष्य में भी होता रहेगा । 
राम के किन आदर्श गुणों के अंकन में यह लेखनी प्रवृत्त हो ? उनकी कृतज्ञता का वर्णन किन 
शब्दों में किया जाय ? राम तो किसी तरह किये गये एक ही उपकार से सन्तुष्ट हो जाते है; 
और अपकार चाहे कोई सैकड़ों ही करे, उनमें से एक का भी स्मरण उन्हें नहीं रहता। 
अपकारों को भूलने वाला हो तो ऐसा हो। उनके क्रोध तथा प्रसाद दोनों ही अमोध है। अपने 
अपराधों के कारण हनन-योग्य व्यक्तियों को बिना मारे वे नहीं रहते और अवध्य के ऊपर 
क्रोध के कारण कभी उनकी आँख भी लाल नहीं होती (2/4/6)- 
नास्य क्रोध: प्रसादों वा निरथोंडस्ति कदाचन। 
हन्त्येष नियमाद्‌ वध्यानवध्येषु न कुप्यति॥। 
राम का शील कितना मधुर है। वे सदा दान करते है, कभी दूसरे से प्रतिग्रह नहीं लेते | वे अप्रिय 
कभी नहीं बोलते । साधारण स्थितिकी बात नहीं, प्राणसंकट उपस्थित होने की विषय दशा में 
भी सत्य पराक्रम वाले राम इन नियमों का उल्लंघन नहीं करते । अपने कुटुम्बियों के प्रति 
उनका व्यवहार कितना कोमल तथा सहानुभूति पूर्ण है ! सीता के प्रति राम के प्रेम का वर्णन 
करते समय आदिकवि ने मनस-तत्व का बड़ा ही सूक्ष्म निरीक्षण प्रस्तुत कियाहै। राम सीताके 
वियोग के चार कारणों से सन्‍्तप्त हो रहे है।-सीता के प्रति उनके परिताप का कारण चतुर्मुखी 
है | धर्मशास्त्र आपत्ति में स्त्री की रक्षा करने का उपदेश होता है , परन्तु राम से यह न हो 
सका, अत: वह अबला स्त्री की रक्षा न कर सकते के कारण “कारूण्य” से सन्तप्त हैं। बन में 
सीता राम की आश्रिता थी, परन्तु राम ने अपने आश्रित की रक्षा नहीं की,अत: “आनृशंस्य' - 
आश्रित जनोंके संरक्षक -स्वभावसे सन्तप्त हैं। सीता उनकी पत्नी सहरधर्मिणी ठहरी। उनके नष्ट 
होने पर श्रीराम के धर्म का पालन क्‍्योंकर हो सकेगा, अत: शोक से; वे उनकी प्रिया, प्रियतमा 
ठहरी, परम सुख की साधिका ठहरी । उस परम लावण्यमयी पत्नी के नाश ने उनके हृदय में 
अतीत के उस आनन्दमय जीवन की मधुर स्मृति जगा दी है- इस कारण! प्रेम” से | इन नाना 
भावों के कारण सीता के वियोग में राम सन्तप्त हो रहे हैं। 
वाल्मीकि की दृष्टि में मानव-जीवन में सबसे श्रेष्ठ पदार्थ है और इसी चरित्र से युक्त व्यक्ति की 
खोज करने पर नारद जी ने वाल्मीकि को इक्ष्वाकुवंशी रामचन्द्र को सबसे श्रेष्ठ आदर्श मानव 
बतलाया । ब्रह्म को साक्षात्‌ करने वाले, अनुष्टुप्‌ छन्‍द के प्रथम अवतार के कारणभूत 
आदिकवि वाल्मीकि की परिणत प्रज्ञा का फल है यह वाल्मीकि रामायण मानव समाज, 
मानव-व्यवहार तथा मानव-सददुणों की पराकाष्ठा का पूर्ण निर्वाह हम राम के जीवन में पाते हैं 
| राम शारीरिक सुषुमा तथा मानसिक सौन्दर्य- दोनों के जीते-जागते प्रतीक थे। राम के सौन्दर्य 
के वर्णन में वाल्मीकि कह रहे हैं (2/।7/3):- 
नहि तस्मान्मन: कश्चित्‌ चक्षुषी वा नरोत्तमात्‌। 

......... नरः शक्तोत्यपाक्रष्ठुमतिक्रान्तेडपिराघबे॥.....ः 


रामचन्द्र की अलौकिक सुषमा का अनुमान इसी घटना से लगायाजा सकता है कि राम के 
अत्यन्त दूर चले जाने पर कोई भी मनुष्य न तो अपने मन को उनसे खींच सकता था और न 
अपने दोनों नेत्रों को। जो राम को नहीं देखता और जिसे राम नहीं देखते - ये दोनों संसार 
में निन्‍दा के पात्र बनते हैं। इतना ही नहीं , उनकी अपनी आत्मा भी उन्हें निन्‍्दा करती है। 
रामचन्द्र के दिव्य गुणों की यह झाँकी कितनी मधुर तथा सुन्दर है (2//0-4) :- 

सच नित्य॑ प्रशान्तात्मा मृदुपूर्व प्रभाषते। 

उच्यमानो5पि परूषं नोतरं प्रतिद्यते॥ 

बुद्धिमान्‌ मधुरभाषी पूर्वाभाषी प्रियंवदः। 

वीर्यवान्‌ नच वीर्येण महता स्वेन विस्मित: ॥ 

न चानृतकथो विद्वान्‌ वृद्धानां प्रतिपूजक:। 

अनुरक्‍्त: प्रजाभिश्च प्रजाश्चाप्यनुरज्यते ॥ 

रामचन्द्र सदा शान्त -चित्त रहते थे। वे बड़ी कोमलता तथा मृदुता के साथ बोलते थे। उनसे 
कोई कितना भी रूखा क्‍यों नबोले, वे कभी भी कड़ा और रूखा उत्तर नहीं देते थे। 
किसी प्रकार किये गये एक भी उपकार से वह तुष्ट हो जाते थे, परन्तु सैकड़ों भी अपकारों 
को कभी स्मरण नहीं करते थे । किसी से भेंट होने पर भी वही पहिले बोलते थे और सदा 
मीठा बोलते थे। अत्यन्त वीर्यशाली थे, परन्तु इसके कारण उन्हें गर्व छूकर भी नहीं था। वे 
कभी झूठी बातें नहीं कहते थे । *“रामो द्विनाभिभाषते 5 राम कभी दो बात नहीं कहते थे, 
एक बार जो कह दिया सो कह दिया- प्रजाओं के साथ उनका सम्बन्ध बड़ा मीठा था। 
आसक्ति उभयमार्गी थी। राम का अनुराग प्रजाओं के लिये वैसा था जैसा उनका राम के 
लिए था। 

इन गुणों का अनुशीलन किसी भी व्यक्ति को मानवता के ऊँचे पद पर पहुँचने तथा 
प्रतिष्ठित करने के लिए पर्याप्त माना जा सकता है। व्यक्ति के लिये मृदुभाषी होना; सत्य- 
वचन होना तो आवश्यक है ही ,परन्तु राम में वाल्मीकि ने एक विलक्षणगुण की सत्ता 
बतलाई है; वह है उपकारकी स्मृति तथा उपकार की विस्मृति । रामचन्द्र के इस उदार 
हृदय ,विशाल चित्त तथा महनीय आशय का पूर्ण परिचय उसी एक वाक्य से चलता है 
जिसे उन्होनें सीता की सुधि लानेवाले, अलौकिक उपकार करने वाले हनुमान जी से कहा 
था। जनकन्दिनी का सन्देश सुनकर विह्लचित होकर राम ने यह वचन कहा था- 

मय्येव जीर्णतां यातु यत्‌ त्वयोपकृतं हरे। 

नर: प्रत्युपकारार्थी विपत्तिम्‌ अभिकांक्षति। 

हे कपिकुलनन्दन ! आपने जो मेरे साथ उपकार किया है वह मेरे में ही जीर्ण हो जाय, मिलकर 
पच जाय, बाहर अभिव्यक्ति का कोई अवसर ही न आवे, क्योंकि प्रत्युपकार करनेवाला 
व्यक्ति अपने उपकारी के लिये विपत्ति की कामना करता है, जिससे उसे अपने प्रत्युपकार के 
लिए उचित अवसर मिले । कितनी उदात्त है वाल्मीकि की यह सूक्ति और कितना उदार है राम 

का हृदय वह कभी सोचते भी नहीं कि हनुमान के ऊपर विपत्ति आवे जिससे उनके साथ 
प्रत्युपकार करने का कभी अवसर मिले । रावण से युद्ध के समय रामचन्द्र की शौर्यभावना 
पूर्णतया अभिव्यक्ति पाती है। वे रावण की भर्त्सना इन शब्दों में करतेहैं (युद्ध 05/3-4) - 


स्त्रीषु शूर घिनाथासु परदाराभिमर्शक । 
कृत्वा कापुरूषं कर्म शूरोडहमिति मन्यसे॥ 

भिन्‍नमर्याद निर्लज्ज चारित्रेष्वनवस्थित । 

दर्पान्मृत्युमुपादाय शूरो5हमिति मन्यसे।। 
शूरता की यही सच्ची कसौटी है- स्त्रियों का आदर, मर्यादा का पालन, निर्लज्ज कार्य - 
कलापों से उपरम तथा शुभ चरित्र का व्यवस्थित रूप से पालन। रावण में इन सबका एकदम 
अभाव था। इसीलिये तो वह अन्याय तथा अधर्म का प्रतीक माना जाता है पराक्रमी शत्रु से 
चित्र-विचित्र युद्ध के परिणाम रूप ही राम ने रावण पर विजय पाया। रावण कोई साधारण शत्रु 
नहीं था। कैलाश को उखाड़ने वाला, ब्रह्मा को परास्त करने वाला तथा देवताओं से भी अपनी 
सेवा कराने वाला रावण कोई सामान्य मानव नहीं था। जगत्‌ को अपने घोर कार्यो से रूलाने के 
कारण ही तो वह “रावण” कहलाताथा। ऐसे शत्रु को मारकर राम ने उसके साथ जो सद्व्यवहार 
किया वह शूरजगत्‌ की एक आलोकसामान्य घटना है। 
रावण की मृत्यु पर शोक करते हुए विभीषण ने ठीक ही कहा (युद्ध0 22/5-8)- 


गत: सेतु: सुनीतानां गतो धर्मस्य विग्रह:। 

गत: सत्तवस्य संक्षेप: प्रस्तावानां गतिर्गता॥ 

आदित्य: पतितो भूमौ मग्नतमसि चन्द्रमा: 

चित्रभानु: प्रशान्तार्चि: व्यवसायो निरूद्यम:। 

अस्मिन्‌ निपतिते भूमौ वीरे शस्त्रभृतां बरे।। 

रावण का यह नितान्त यथार्थ चरित्र-चित्रण है | युद्ध में निहत रावण भूमि पर गिरनेवाले 
आदित्य, अन्धकार में धँसे हुए चन्द्रमा, शान्‍्त ज्वाला वाले अमितथा उद्यमहीन उत्साह के 
समान है। राम ने भी रावण की उचित प्रशंसा की तथा उसमें वर्तमान गुणों के महत्व को 
समझाया और अन्त में अपने हृदय की विशालता को बड़े सुन्दर शब्दों में प्रकट किया- 


मरणान्तानि वैराणि निवृत्तं॑ नः प्रयोजनम्‌। 

क्रियतामस्य संस्कारो ममाप्येष यथा तव॥ 

मरण ही बैर की समाप्ति है। रावण के मर जाने पर हमारा प्रयोजन सम्पन्न हो गया। अब इसका 
उचित दाह-संस्कार करो । जैसे यह तुम्हारा है, वैसे ही मेरा भी है शत्रु के प्रति इतनी उदार 
भावना रखना तथा तदनुसार व्यवहार करना युद्ध के इतिहास में अश्रुतपूर्व घटना है। 

सीता चरित्र 

भगवती जनक-नन्दिनी के शील-सौन्दर्य की ज्योत्स्ना किस व्यक्ति के हृदय को शीतलता तथा 
शान्ति नहीं प्रदान करती ? जानकी का चरित्र भारतीय ललना के हेलनासूचक वचन कहा है, 

वह भारतीय नारी के गौरव को सदा उद्धोषित करता रहेगा। “इस निशाचर रावण से प्रेम करने 
की बात तो दूर रहीं, मैं तो इसे अपने पैर से - नहीं- नहीं,बायें पैर से -भी नहीं छूसकती 
(5/26/0)। 

चरणेनापि सव्येन न स्पृशेयं विगर्हितम्‌। 

रावणं कि पुनरहं कामयेयं विगर्हितम्‌॥ 

रावण की मृत्यु के अनन्तर राम ने सीता के चरित्रकी विशुद्धि सामान्य जनता के सामने प्रकट 
करने के लिये अनेक कटुवचन कहे । उन वचनों के उत्तर में सीता के वचन इतने मर्मस्पर्शी हैं 
कि आलोचक का हृदय आनन्दातिरिक से गदगद्‌ हो जाता है। “मेरे चरित्र पर लांडन लगाना 
कथमपि उचित नहीं है। मेरे निर्बल अंश को आपने पकड़कर आगे किया है, परन्तु मेरे सबल 
अंश को पीछे ढकेल दिया है। नारी का दुर्बल अंश है- उसका स्त्रीत्व और उसका सबल अंश 
है- उसका पत्नीत्व तथा पातिव्रता। नर-शार्दूल ! आप मनुष्यों में श्रेष्ठ हैं, परन्तु क्रोध के 
आवेश में आपका यह कहना साधारण मनुष्यों के समान है। आपने मेरे स्त्रीत्व को तो दोषरोपण 
करने के निमित्त आगे किया है, परन्तु आपने इस बात पर तनिक भी ध्यान नहीं दिया कि 
बालकपन में ही आपने मेरा पाणिग्रहणकिया, आपकी मैं शास्त्रानुमोदित धर्मपत्नी हूँ। मैं 
आपकी भक्ति करती हूँ तथा मेरा स्वभाव निशुछल और पवित्र है। आश्चर्य है आप जैसे 
नर-शार्दूल ने मेरे स्वभाव को, भक्ति को तथा पाणिग्रहण को पीछे ढकेल दिया, केवल 
स्त्रीत्व को आगे रखा है- 

त्वया तु नरशार्दूल क्रोधमेवानुवर्तता । 

लघुनेव मनुष्येण स्त्रीत्वमेव पुरस्कृतम्‌ ॥। 

न प्रमाणीकृत: पाणिर्बाल्ये बालेन पीडिता। 

मम भक्तिश्च शीलं च सर्व ते पृष्ठत: कृतम्‌॥ 

कितनी आजस्विता भरी है इन सीधे-सादे निष्कपट शब्दों में ! अनादृता भारतीय ललना का 
यह हृदयोदढ्ार कितना हृदय-वेधक है! सुनते ही सहृदय मनुष्य की आँखों में सहानुभूति के 
आँसू छलक पढ़ते हैं। 

राम और सीता का निर्मल चरित्र वाल्मीकि की कोमल काव्य-प्रतिभा का मनोरम निदर्शन 
है। सामायण हमारा जातीय महाकाव्य है। वह भारतीय हृदय का उच्छवास है। यह मानव- 
जीवन राम -दर्शन के बिना निरर्थक है - 'राम-दर्शन' उभय अर्थमें - राम-कर्तृक दर्शन (राम के 
द्वारा देखा जाना) तथा राम-कर्मक दर्शन (राम को देखना | राम जिसको नहीं देखते,वह लोक 
में निन्दित है और जो व्यक्ति राम को नहीं देखता, उसका भी जीवन निन्दित है। उसका 
अन्त:करण स्वयं उसकी निन्दा करने लगता है- 

यश्च राम॑ न पश्येत्तु यं च रामो न पश्चति। 

निन्दित: सर्वलोकेषु स्वात्माप्येनं विगर्हते ॥(2/7/4) 

मानवता की कसौटी: वाल्मीकि की दृष्टि में- 

महर्षि वाल्मीकि की दृष्टि में “चरित्र” ही मानवता की कसौटी है। चरित्र से युक्त मनुष्य की 

खोज तथा उसका विशद वर्णन ही रामायण का मुख्य उद्देश्य है। वाल्मीकि ने महर्षि नारद से 
यही जिज्ञासा की है- 'चारित्रेण च को युक्त: ?! 

चरित्र ही मानव को देवता बनाता है। इस चरित्र का पूर्ण विकास मर्यादा-पुरूषोत्तम रामचन्द्र 

में दृष्टिगोचर होता है। रामचरित्र ही आर्यचरित्र का आदर्श है और वह मानवता की चरम 
अभिव्यक्ति है। राम में मानसिक विकास की ही पूर्णता लक्षित नहीं होती है; अपि तु 
शारीरिक सौन्दर्य का भी मंजुल पर्यवसान उनमें उपलब्ध होता है (द्रष्टव्य- सुन्दर काण्ड , 
अध्याय 35)। राम में धैर्य का चूडान्त दृष्टान्त हमें मिलता है। 

साधारण मनुष्य जीवन के साफल्यभूत राज्य से बहिर्भूत होने पर कितना व्यथित तथा आर्त 
होता है? यह अनुभव से हमें भली-भाँति पता चलता है, परन्तु राम के ऊपर इस निर्मम घटना 
का तनिक भी प्रभाव नहीं पड़त। वे महनीय हिमालय के समान अडिग तथा अडोल खडे 
होकरविपत्ति के दुर्दान्त तरंगों को अपने विशाल वक्ष:स्थल के ऊपर सहते हैं, और उनके 
चित्त में किसी प्रकार का विकार लक्षित नहीं होता :- (2/9/33) 

न वन॑ गन्तुकामस्य त्यजतश्च वसुन्धराम्‌। 

सर्वलोकातिगस्येव लक्ष्यते चित्तविक्रिया ॥ 

इसका कारण यह था कि उनमें ममत्व बुद्धि का विलास दृष्टिगोचर नहीं होता। भगवद्गीता के 
अनुसार आदर्श मानव में जिन गुणों का सद्भाव रहता है, रामचन्द्र उन समग्रगुणों की जीवन्त 
मूर्ति थे। विषमबुद्धि व्यक्ति ही परिस्थिति के विपर्यय से परिताप का आश्रय बनता है, परन्तु 
समबुद्धि व्यक्ति विषम विपर्यय में भी परिताप को अपने पास फटकने नहीं देता। समबुद्धि 
तथा समदर्शी राम परिताप करने से इसीलिए कोसों दूर हैं। राम क्षात्र धर्म के साकार विग्रह हैं। 
भारतवर्ष का क्षत्रियत्व राम के नस-नस में व्याप्त हो रहा है। ऋषियों के विशेष आग्रह 
करने पर राम राक्षसों के मारने की विकट प्रतिज्ञा करते हैं। सीता क्षात्रधर्म के सेवन से बुद्धिके 
मलिन होने की बात सुनाकर उन्हें इस कार्य से विरत करना चाहती हैं (3।॥958), परन्तु राम 
इस प्रेममय उपालम्भ का तिरस्कार कर डंके की चोट क्षत्रियत्व के आदर्श को प्रकट करते 
हैं:-क्षत्रियैर्धार्यत चापो नार्त-शब्दो भवेदिति (0/3)। क्षत्रियों के द्वारा धनुष धारण करने की 
यही आवश्यकता है कि पीडितों का शब्द ही कहीं न हो। जगत्‌ की रक्षा का भार धनुर्धारो 
क्षत्रियों के ऊपर सर्वदा रहता ही है। 

राम सत्य तथा प्रतिज्ञा-पालन के महनीय ब्रती हैं। सत्यनिष्ठा तथा प्रतिज्ञा-निर्वाह के 
महनीय व्रत के कारण वे संसार में महिमा -सम्पन्न माने जाते हैं। जाबालि ने राम को 
अयोध्या लौट जाने तथा सिंहासन पर आसीन होने के लिए किन युक्तियों का व्यूह नहीं 
रचा, परन्तु राम अपने सत्य से, पिता के सामने की गई प्रतिज्ञा से रंच मात्र भी विचलित 
नहीं हुए। उन्होंने बड़े आग्रह से कहा कि न तो लोभ से, न मोह से, न अज्ञान से मैं सत्य 
के सेतु को तोड़ंगा। पिता के सामने प्रतिज्ञा का निर्वाह अवश्य करूँगा (अयोध्या0 09/7 ) 
नैव लोभान्न मोहाद्वा नह्ज्ञानात्‌ तमोइन्वित:। 

सेतुं सत्यस्य भेत्स्यामि गुरो: सत्यप्रतिश्रव: ॥ 

सीता जी के द्वारा बास्म्बार क्षात्रधर्मानुकूल प्रतिज्ञायालन से पराड़गुख किये जाने पर राम 
का क्षत्रियल्व उबल उठता है। वे डंकेकी चोट पुकार उठते हैं- मैं अपने प्राणों को भी छोड़ 
सकता हूँ, हे सीते? लक्ष्मण के साथ तुम्हें भी छोड़ सकता हूँ परन्तु प्रतिज्ञा कभी नहीं छोड़ 
सकता, विशेष कर ब्राह्मणों के साथ की गई प्रतिज्ञा तो मेरे लिए नितान्त अपरिहार्य है 
(अरण्य0 09)- 

अप्यहं जीवितं जह्मां त्वां वा सीते सलक्ष्मणाम्‌। 

नतु प्रतिज्ञां संश्रुत्य ब्राह्मणेभ्यो विशेषत: ॥ 


राजा की महिमा 


वाल्मीकि आर्यधर्म के रहस्य का उद्धाटन करते हैं, जब वे कहते है कि आर्यजीवन धर्मबन्ध 
से बंधा हुआ है। मानव भारतीय संस्कृति के अनुसार स्वतन्त्र प्राणी तो अवश्य है, परन्तु 
समग्र मानव एक दूसरे से धर्मसम्बन्ध में बँधकर एक दूसरे के हित -चिन्तन तथा हिताचरण 
में संलग्न है तथा अपने निर्दिष्ट नैतिक मार्ग से एक पग भी नहीं डिगता |भरत अपने शुद्ध 
भावों की सफाई देते हुए कह रहे हैं कि धर्मबन्धन के कारण ही मैं वध करने योग्य भी 
पापाचारिणी माता को मार नहीं डालता (अयोध्या0 06/8)। 

वाल्मीकि समग्र राष्ट्र के हितचिन्तक कवि हैं। राष्ट्र का केन्द्र है राजा । भारतीय राजा 
पाश्चात्य राजाओं के समान प्रजाओं की इच्छाओं का दलन करने वाला स्वेच्छाचारी 
नरपति नहीं होता, प्रत्युत वह प्रजाओं का रंजक, प्रकृतिरंजक, उनका हितचिन्तक तथा 
राष्ट्र का उन्‍नायक होता है। इस प्रसंग में 'अराजक जनपद! की दुरवस्था का वर्णन पढकर 
वाल्मीकि की मनोवृत्ति का हम अनुमान लगा सकते हैं। अयोध्याकाण्ड के 67 वें सर्गका 
"नाराज के जनपदे” वाला लोकगायन भारतीय राजनीति के सिद्धान्तों का प्रकाशक एक 
महनीय वस्तु है। राजा राष्ट्र के धर्म तथा सत्य का उद्धव स्थल है (अयोध्या0 67/33/34) । 
इसीलिए उसके अभाव में राष्ट्र का कोई भी मंगल न सम्पन्न हो सकता है, न कोई कल्याण 
कल्पित हो सकता है। 

वाल्मीकि ने राम के राज्य का जो सुखद तथा शुभग चित्रण किया है वह राजनीति शास्त्र 
को एक अनुपम देन है। राम राजनीति के महनीय उपासक थे। उनके समान नीतिमान्‌ 
राजा दूसरा नहीं हुआ। “ रामसदृशो राजा पृथिव्यां नीतिमानभूत्‌ः (शुक्रनीति 4/6/346)। 
इसलिए उनके द्वारा व्याख्यात तथा आचरित नीति ही राजाओं के लिए मान्य नीति है। 
अराजक जनपद में कृषि और गोरक्षा से जीने वाले सुरक्षित तथा धनी प्राणी द्वारा खोल 
कर कभी नहीं सोते थे, दस्यु दानवों के भय से। इसीलिए राजा की नितान्‍न्त आवश्यकता 
होती है (अयोध्या0 67।9)- 

नाराजके जनपदे धनवन्त: सुरक्षिता:। 

शेरते विवृतद्वारा: कृषिगोरक्ष- जीविन: ॥। 

इस प्रकार वाल्मीकि भारतीय साहित्य के हृदय के ही प्रकाशक आदिकवि नहीं है, बल्कि वे 

भारतीय संस्कृति के संस्कारक मनीषी भी हैं। कमनीय काव्यलता उनके रामायण के पद्यों 
में स्वत: नाचती है और भारत की भव्य संस्कृति उनके पात्रों के द्वारा अपनी वाल्मीकि 
मनोर्म झॉकी दिखलाती है। इसीलिए कविता -कल्पद्रुम के कमनीय कोकिल रूप 
वाल्मीकि का कूंजन किसे आनन्द विभोर नहीं करता? 


अभ्यास प्रश्न 


निम्नलिखित प्रश्नों में सही विकल्प चुनकर उत्तर दीजिये - 
. निम्नलिखित में आदि कवि कौन है । 
क. कबीरदास ख. तुलसीदास ग. वाल्मीकि घ. इनमें से कोई नहीं 


2. रामायण के रचनाकार है। 

क. आनन्दवर्द्धन ख. वाल्मीकि ग. तुलसीदास घ. कालीदास 
3. रावण का वध किसने किया था। 

क. रामचन्द्र ख.कृष्ण ग. ब्रह्मा घ. शिव 


4. संस्कृत की आलोचना-परम्परा में कौन 'सिद्धरस' प्रबन्ध कहा जाता है 
क. रामायण ख. महाभारत ग. ध्वन्यालोक घ. कोई नहीं 
5. निम्नलिखित श्लोक को पूरा कीजिये - 

देशे देशे कलत्राणि देशे देशे च बान्धवा:॥। 


क. तं तु देशं न पश्चामि यत्र भ्रातासहोदर: ॥ 
ख. न प्रमाणीकृत: पाणिर्बाल्ये बालेन पीडिता। 
ग. मम भक्तिश्च शीलं च सर्व ते पृष्ठत: कृतम्‌ 
घ. नर: शक्नोत्यपाक्रष्टुमतिक्रान्तेडपि राघवे 
6. वैर की समाप्ति का कारण किसे माना गया है। 
क. जन्म ख. मरण ग. मोक्ष घ. युद्ध 
7. “चरित्र ही मानवता की कसौटी है! किसका कथन है। 
क. कालीदास ख. भतृहरि ग. वाल्मीकि घ. तुलसीदास 
8. निम्नलिखित में किसे मर्यादा पुरूषोत्तम से सम्बोधित किया गया है। 
क. राम ख. कृष्ण ग. वासुदेव घ. तुलसी 
9. “रामो द्विर्नाभिभाषते” का अर्थ है। 
क. राम दो बात बोलते थे। 
ख. राम कभी दो बात नहीं बोलते थे | 
ग. राम हमेशा बोलते थे। 
घ. कोई नहीं 
0. रामायण महाकाव्य का अंगीरस क्या है। 

]. रामायण महाकाव्य की नायिका कौन है। 

क. सीता ख. अनुसूया ग. सावित्री घ. कोई नहीं 
]2. निम्नलिखित में राष्ट्र का नायक होता है। 

क. राजा ख.रानी ग.कवि घ. मन्त्री 





.5 सारांश 





इस इकाई के अध्ययन के बाद आपने जाना कि रामायण को आदिकाव्य कहा जाता है। इसके 
रचयिता महर्षि वाल्मीकि है | यही भारतीय काव्य जगत का उद्गम स्रोत भी माना जाता है । 
रामायण अपने परवर्ती विशाल काव्य एवं नाट्य साहित्य का उद्गम ग्रन्थ है। राम और सीता के 
आदर्श चरित्र के वर्णन से संबलित तो है ही किन्तु इसमें वर्णित समस्त घटनायें राम और सीता 
द्वारा आचरित हैं | रामायण की प्रशंसा समस्त साहित्य जगत्‌ करता है | वाल्मीकि को 
कविकोकिल की संज्ञा से विभूषित किया गया है| रामायण का अंगी रस करूण है | जिसकी 
नायिका सीता है । उत्तम नायक और नायिका के समस्त लक्षण इन दोनों में घटित होते हैं । 
करूण रस की विविधता इस ग्रन्थ में प्रतिपद दृष्टिगोचर है। चरित्र चित्रण के लिये रामायण में 
वर्णित पात्रों की चारित्रिक विशेषतायें मानदण्ड के रूप में परिलक्षित है । सीता का चरित्र एक 
स्त्री सुलभ मर्यादा की शिक्षा सम्पूर्ण परवर्ती समाज को प्रदान करता है। एक आदर्श पत्नी का 
प्रतिबिम्बन इनके चरित्र में प्रतिपद अनुकरणीय है। इसी प्रकार नायक राम एक पत्नीव्रत नायक 
है | वह विषम परिस्थितियों में भी विचलित नहीं होता । यद्यपि प्रजा पालन कर्तव्यनिष्ठा आदि 
सभी तत्वों का चित्रण एक महाकाव्य के नायकत्व के रूप में तो हैं ही किन्तु इतना होने पर भी 
अन्य सभी महाकाव्यों में वर्णित नायक के गुणों से कुछ अतिरिक्त राम का नायकत्व है । 
इसीलिये भारतीय मनीषा कहती है कि - राम तुम्हारा चरित्र स्वयं ही काव्य है। जो कोई 
कवि बन जाय सहज सम्भाव्य है। अत: इस इकाई का अवलोकन कर आप रामायण 
महाकाव्य के साहित्यिक, सामाजिक तथा अन्य वैशिष्ट्य को बता सकेंगे। 


.6 शब्दावली 








क्षात्रधर्मानुकूल - क्षत्रिय धर्म के अनुकूल 

रामायण - राम और अयन दो शब्दों से मिलकर रामायण शब्द बनता है। अयन का अर्थ 
है घर, निवास । नायक- ग्रन्थ के वर्णन गौरव के लिये कथावस्तु का श्रेष्ठ संचालक 
नायक कहलाता है| 

नायिका, - स्त्री सुलभ मर्यादा की पालिका नायक की सहधर्मिणी 

सम्भाव्य - सम्भव होना 

नीतिमानभूत - नियम के अनुरूप 

पापाचारिणी - पाप का आचरण करने वाली स्त्री पापाचारिणी कहलाती है। 

.7 अभ्यास प्रश्नों के उत्तर 
_. ग. वाल्मीकि 2. ख. वाल्मीकि 3. क. रामचन्द्र 4. क रामायण 5. क. त॑ तु देश 


2. न पश्यामि यत्र भ्रातासहोदर: 6. ख. मरण 7. ग. वाल्मीकि 8. क. राम 9. ख. 
राम कभी दो बात नहीं बोलते थे। 0. ग. करूण ]. क. सीता 2 क. राजा 

.9 निबन्धात्मक प्रश्न 
]. वाल्मीकि का परिचय अपने शब्दों में लिखिये। 


2. राम का विस्तृत चरित्र चित्रण कीजिये । 
3. सीता की चारित्रिक विशेषतायें लिखिये। 























उत्तराखण्ड मुक्त विश्वविद्यालय 9 


